b'\n_START_ARTICLE_\nNicolas Bro\n_START_SECTION_\nKarriere\n_START_PARAGRAPH_\nNicolas Bro er uddannet fra Statens Teaterskole i 1998, sammen med bl. andre Stine Stengade og Nikolaj Lie Kaas. Han fik sin f\xc3\xb8rste st\xc3\xb8rre rolle som den udviklingsh\xc3\xa6mmede og sexgale Otto i tv-serien Rejseholdet. Hans talent for at spille s\xc3\xa6re karakterer afspejler sig ogs\xc3\xa5 i hans filmkarriere, hvor han har haft mange markante biroller i danske film som De gr\xc3\xb8nne slagtere, Rembrandt og Adams \xc3\xa6bler. Hans f\xc3\xb8rste hovedrolle i en spillefilm var rollen som Anker i Jannik Johansens psykologiske thriller M\xc3\xb8rke (2005). I 2006 modtog han en Bodil for bedste mandlige birolle for sin pr\xc3\xa6station i filmen Voksne mennesker. I 2005-06 kunne han opleves p\xc3\xa5 tv i en serie af reklamefilm for Storeb\xc3\xa6ltsbroen sammen med Mads Mikkelsen. _NEWLINE_Nicolas Bro modtog i 2007 en Bodil i kategorien bedste mandlige hovedrolle for filmen Offscreen._NEWLINE_Nicolas Bro var i en periode ansat p\xc3\xa5 Det Kongelige Teater og har haft flere teaterroller p\xc3\xa5 bl.a. Aveny-T, Kaleidoskop, Gr\xc3\xb8nneg\xc3\xa5rdsteatret og Mungo Park. Som dramatiker har Nicolas Bro bl.a. skrevet stykkerne Natsv\xc3\xa6rmerne og Guddommeligg\xc3\xb8relsen af den laveste f\xc3\xa6llesn\xc3\xa6vner til Mammutteatret og Himmelstormerne til \xc3\x98stre Gasv\xc3\xa6rk Teater. Han spillede Hamlet i den f\xc3\xb8rste forestilling i det nye skuespillerhus (2008) og fik fremragende anmeldelser samt \xc3\x85rets Reumert for sin pr\xc3\xa6station. Samme \xc3\xa5r var Nicolas Bro v\xc3\xa6rt i "Zulu Awards" p\xc3\xa5 TV 2 Zulu._NEWLINE_Nicolas Bros skuespil findes bevaret i Dramatisk Bibliotek p\xc3\xa5 Det Kongelige Bibliotek.'